Beboerne på Nørrebro lader ikke til at være bange for at gå i Hermodsgade, hvor en eksplosion natten til i går ødelagde facaden på lokalpolitistationen.

- Der sker jo ting fra tid til anden. Der har også været nogle bandeskyderier osv. Men jeg føler mig ret tryg og rolig ved det, siger Rasmus Thusgaard, der bor på Rådmandsgade, få minutters gang fra politistationen.

Der var både kunder i Fakta-supermarkedet, der ligger ved siden af, og skuldertræk overfor angrebet hos flere af de naboer, som DR Nyheder har talt med i dag.

Blandt andre pensionist Lars Paarup, der ikke blev vækket af eksplosionen, selv om han bor tæt ved.

- Det er fint. Jeg føler mig ikke utryg. Jeg har været ude for det, der er værre her. Vi har haft flere skyderier cirka 200 meter fra, hvor jeg bor for nogle år siden. Så længe folk ikke jager mig, er det fint, siger han.

Han mener, at medierne er med til at skabe et forvrænget billede af situationen på Nørrebro.

Læs også : Københavns Politi offentliggør video af efterlyst

Øjenvidne: Det er ret noia

Én, der dog må siges at være rystet efter eksplosionen, er Jens Bæk-Jessen, som oplevede hændelsen på nært hold.

- Jeg mærkede trykbølgen på min krop. Det i sig selv, synes jeg, er meget skræmmende, fortæller han.

Jens Bæk-Jessen og hans kæreste havde taget en taxa hjem, lige inden eksplosionen fandt sted. Til alt held havde han bedt chaufføren om at køre op til en tankstation tæt ved, i stedet for at sætte dem af ved siden af lokalpolitistationen.

Læs også : OVERBLIK Her er de otte eksplosioner, der har ramt hovedstaden siden februar

- Der har været skyderi herovre, men det har været rettet mod nogle bestemte mennesker, hvor det her er lidt mere tilfældigt. Hvis det er en tidsindstillet bombe, er det ret noia, siger han.

- Hvis de (gerningsmændene, red.) tænker: ’Klokken tre om natten er her ikke nogen, så vi stiller den til klokken tre og løber.' Men der kan lige så godt komme én - jeg var her.